A4-0029/99

Päätöslauselma komission kertomuksesta neuvostolle, Euroopan parlamentille, talous- ja sosiaalikomitealle ja alueiden komitealle naisten terveyden tilasta Euroopan yhteisössä (KOM(97)0224 - C4-0333/97)

Euroopan parlamentti, joka

- ottaa huomioon komission kertomuksen KOM(97)0224 - C4-0333/97,

- ottaa huomioon Euroopan yhteisöjen perustamissopimuksen 2 artiklan, 3 artiklan k, o ja s kohdan, 118 artiklan, 118 a artiklan 1 kohdan, 129 artiklan, 129 a artiklan 1 kohdan b alakohdan, 130 f artiklan ja 130 r artiklan,

- ottaa huomioon EY:n perustamissopimuksen 129 artiklan sellaisena kuin se on muutettuna Amsterdamin sopimuksella (konsolidoidun version 152 artikla),

- ottaa huomioon komission kertomuksen: Sukupuoli, valta ja muutos Euroopan unionin terveyslaitoksissa ((PO V, 5, EUROSTATin julkaisu, Luxemburg, ISBN 92-828-1362-2.)),

- ottaa huomioon Pekingissä vuonna 1995 pidetyssä YK:n naisten maailmankonferenssissa sekä Kairossa vuonna 1994 pidetyssä YK:n väestö- ja kehityskonferenssissa vahvistetut strategiset terveystavoitteet,

- ottaa huomioon komission toisen kertomuksen terveyden suojelua koskevien vaatimusten liittämisestä osaksi yhteisön politiikkoja (KOM(96)0407),

- ottaa huomioon komission tiedonannon kansanterveyspolitiikan kehittämisestä Euroopan yhteisössä (KOM(98)0230),

- ottaa huomioon Whiten päätöslauselmaesityksen lainsäädännöstä naisten suojelemiseksi tamponien aiheuttamaan toksiseen sokkioireyhtymään liittyviltä tartunnoilta (B4-0548/95),

- ottaa huomioon Andrewsin ja Daskalakin päätöslauselmaesityksen naisten terveyden tilasta (B4-0819/97),

- ottaa huomioon naisten oikeuksien valiokunnan mietinnön sekä ympäristö-, terveys- ja kuluttajansuojavaliokunnan ja tutkimusta, teknologista kehittämistä ja energia-asioita käsittelevän valiokunnan lausunnot (A4-0260/98),

- ottaa huomioon naisten oikeuksien valiokunnan toisen mietinnön (A4-0029/99),

A. ottaa huomioon komission kertomuksen ja kansainvälisen kongressin «Naiset, työ ja terveys» (Barcelona, huhtikuu 1997) johtopäätökset, joissa molemmissa korostetaan sukupuolittain eriytettyä terveyspolitiikkaa kohtaan osoitettua uutta mielenkiintoa ja sen merkitystä,

B. ottaa huomioon, että yhteisön toimintaohjelma terveysvalvonnasta kansanterveyden toiminnan piirissä (1997 - 2001) hyväksyttiin 27. toukokuuta 1997, ja pyrkimyksenä oli mahdollistaa terveyden tilan mittaaminen ja asianmukaisen terveystiedon antaminen jäsenvaltioille niiden terveyspolitiikan tukemiseksi ja yhteensovittamiseksi,

C. ottaa huomioon, että komission aikaisemmat kertomukset vuosilta 1994 ja 1995 olivat yleisempiä ja niissä esitettiin erityinen pyyntö kiinnittää enemmän huomiota yhteisön toimien tiettyihin aloihin ja niiden vaikutuksiin kansanterveyden osalta, niin että erityistä huomiota kiinnitetään talous- ja sosiaalipolitiikkaan, mukaan luettuna työllisyys, maatalous- ja elintarvikepolitiikka, kuluttajapolitiikka, tutkimus- ja tekninen kehittämispolitiikka, ympäristö ja liikenne,

D. ottaa huomioon, että komission kertomus on ensimmäinen, jossa naisiin keskitytään omana ryhmänään, jolla on erityisiä terveydellisiä ominaispiirteitä, ja jossa myönnetään, että naisten terveyden tilaan vaikuttavat suuresti myös sosiaaliset ja taloudelliset tekijät,

E. ottaa huomioon, että naisten terveyden tilaa koskevassa kertomuksessa esitettyjä tietoja ja tilastoja ei ole valitettavasti verrattu miehiä koskeviin tietoihin ja tilastoihin, minkä vuoksi on vaikea arvioida, mitä naisia koskevia erityistoimenpiteitä voitaisiin toteuttaa milläkin aloilla,

F. ottaa huomioon, että yksityistämisen edistämiseksi useimpien jäsenvaltioiden on ollut viime vuosina pakko toteuttaa suhteellisia säästöjä julkisissa terveydenhoitopalveluissaan ja että tältä kannalta katsoen on tärkeää harjoittaa sellaista terveydenhoitopolitiikkaa, joka suuntautuu enemmänkin sairauksien ehkäisyyn, varhaiseen diagnoosiin ja kansanterveyden yleiseen parantamiseen kuin hoitoon,

G. ottaa huomioon, että terveydenhuollon kustannukset henkeä kohden ovat nousseet tuntuvasti ja että köyhimpiin tuloryhmiin kuuluvat henkilöt ovat suhteessa vähemmän terveitä kuin ylempiin tuloryhmiin kuuluvat henkilöt ja että heidän kuolleisuutensa on korkeampi, mutta toisaalta joissakin jäsenvaltioissa terveysvakuutusjärjestelmien maksut eivät enää nojaa terveydenhuollon kollektiivisiin kustannuksiin vaan yksilöllisiin parametreihin perustuviin riskeihin,

H. ottaa huomioon, että henkinen pahoinvointi aiheuttaa laaja-alaista kärsimystä ja huomattavia sosiaalisia tappioita ja että henkisessä pahoinvoinnissa ilmenee selviä eroja sukupuolten välillä masennuksen kohdatessa suhteettoman usein juuri naisia,

I. ottaa huomioon, että harvinaisten tautien ja/tai tuntemattomien tautien aiheuttajien, ympäristön saastuminen mukaan lukien, osalta on kiinnitettävä erityistä huomiota sukupuolinäkökohtiin,

J. ottaa huomioon, että naisten sairastuvuus ja kuolleisuus saattaisivat laskea huomattavasti heti, jos naisille tarjotaan riittävästi tietoa ennaltaehkäisystä; katsoo, että naiset voivat välittää tietoa myös miehille,

K. ottaa huomioon, että naiset elävät Euroopassa keskimääräisesti viisi vuotta kauemmin kuin miehet ja että keski-ikäisillä ja sitä vanhemmilla naisilla on usein terveysongelmia, kuten sydän- ja verisuonitauteja, syöpää, luukatoa ja masennusta, jotka heikentävät heidän elämänlaatuaan; ottaa huomioon, että tutkimuksen ja teknisen kehittämisen viidennessä puiteohjelmassa viitataan rahallisesti tuettuun tutkimukseen väestön ikääntymisen haasteeseen vastaamiseksi;

Yleistä

1. Antaa tukensa komission aloitteelle korostaa tiettyjen vain naisia koskettavien tai naisiin eri tavalla vaikuttavien terveysongelmien erityisluonnetta; kehottaa sen vuoksi ryhtymään erityisesti naisiin kohdistuviin ennaltaehkäisy- ja terveyden edistämistoimiin; katsoo, että sekä terveys- että sukupuolinäkökohtien sisällyttäminen kaikkiin yhteisön toimiin (mainstreaming) on merkittävä kaksinkertainen haaste;

2. Kehottaa komissiota arvioimaan ja ottamaan huomioon sukupuolen vaikutuksen kaikissa terveydenhoidon budjeteissa, ohjelmissa ja projekteissa ja kehottaa välittömästi kokoamaan sukupuolen mukaan eritellyt terveystilastot; katsoo, että edellä mainitun merkitys korostuu laajentumisen yhteydessä, koska sen jälkeen hakijamaat, joilla on vielä suurempia terveysongelmia, osallistuvat yhteisön terveysohjelmiin;

3. Kehottaa komissiota mainitsemaan uudessa terveysalan toimintasuunnitelmassaan nimenomaisesti naisten terveyden; vaatii, että terveyden valvontaa koskevassa yhteisön toimintaohjelmassa käsitellään erityisesti naisia koskevia terveysindikaattoreita;

4. Huomauttaa, että joissakin jäsenvaltioissa naisten terveyden tilaan vaikuttaa miehiin verrattuna enemmän mm. sosiaalinen ja taloudellinen epätasa-arvo, joka tulee ilmi naisten matalampana elintasona, korkeampina työttömyyslukuina, suurempana sosiaalisena syrjäytymisenä, yksinhuoltajaäitien ja yhden hengen talouksien suurempana osuutena, sosiaaliturvan vähäisempänä kattavuutena, alhaisempana palkkatasona yleensä, pienempinä eläkkeinä ja kotitöiden epätasaisena jakautumisena; kehottaa sen vuoksi komissiota painostamaan entistä enemmän jäsenvaltioita panemaan täytäntöön jo olemassa olevat direktiivit, ohjelmat ja projektit, jotka liittyvät näiden alojen eriarvoisuuden poistamiseen;

5. Toteaa, että terveydenhoito on naisvaltainen ala, jolla naiset kuitenkin ovat aliedustettuja päätöksenteossa; on tietoinen tutkimuksista, joiden mukaan naisten osuuden kasvu ylemmissä tehtävissä vaikuttaa huomattavan myönteisesti terveydenhuoltoon esimerkiksi siten, että terveydenhoidossa siirrytään hoidosta ennaltaehkäisyyn;

6. Vaatii huomion kiinnittämistä «uusiin» sairauksiin, kuten syömishäiriöihin (anoreksia, bulimia), koska ne ovat yleistymässä nuorten naisten keskuudessa; kehottaa jäsenvaltioita perustamaan edellä mainittujen häiriöiden asianmukaiset ja riittävät erikoishoitopalvelut sekä hoitamaan näitä häiriöitä varhaisessa vaiheessa ennen kuin ne uhkaavat johtaa kuolemaan;

7. Pyytää jäsenvaltioita takaamaan asianmukaisen terveydenhoidon kaikille niiden alueella, erityisesti syrjäisillä alueilla ja saarialueilla asuville, hyödyntäen tutkimuksen ja teknologisen kehittämisen viidennen puiteohjelman varoja uuden tekniikan, esimerkiksi etälääketieteen käyttämiseen näillä alueilla ja erityisesti varmistamaan, että terveysriskejä vastaan tarjotaan kattavaa suojelua;

Lisääntymisterveydenhuolto

8. Korostaa sitä, että kaikille naisille on tarjottava korkealaatuisia ja edullisia lisääntymisterveydenhuollon palveluja lisääntymisikänsä eri vaiheissa; kehottaa komissiota vertailemaan jäsenvaltioiden tarjoamia palveluja keskenään ja levittämään parhaita käytäntöjä;

9. Kehottaa komissiota varmistamaan, että rintasyöpä- ja kohdunkaulasyöpätutkimukset täyttävät vertailukelpoiset laatuvaatimukset ja että kaikissa jäsenvaltioissa on mahdollista käydä tällaisissa tutkimuksissa säännöllisin väliajoin ja ilmaiseksi;

10. Katsoo, että komissio on vain ohimennen käsitellyt jäsenvaltioiden erilaisten aborttikäytäntöjen seurauksia sekä eri toimia, joilla aborttien lukumäärää voitaisiin rajoittaa erityisesti nuorille suunnatun sukupuolivalistuksen, ehkäisyvälineiden rajoittamattoman saannin ja neuvonnan avulla;

11. Kehottaa jäsenvaltioita laillistamaan abortin tietyin edellytyksin, ainakin jos kyseessä on ei-vapaaehtoinen raskaus tai raiskaus, sekä silloin kun naisen terveys tai henki on vaarassa, sillä periaatteella, että nainen itse tekee lopullisen päätöksen, ja varmistamaan, että vapaaehtoiset abortit suoritetaan terveyden kannalta turvallisella tavalla ja että psykologista ja sosiaalista tukea on saatavilla;

12. Kehottaa komissiota varmistamaan, että naiset saavat tietoa kuukautis- ja vaihdevuosioireiden hormonihoidon hyödyistä ja haitoista ja että vaihtoehtoisia hoitoja tutkitaan;

13. Pyytää komissiota laatimaan arvioinnin nykyisestä toksista sokkioireyhtymää koskevasta tutkimuksesta, toteuttamaan lisää riippumatonta tutkimusta oireyhtymän syistä, jotta tätä oireyhtymää koskeva ilmoitusvelvollisuus otetaan käyttöön kaikissa jäsenvaltioissa, ja varmistamaan, että menettelysäännöt koskevat kaikkia tamponien valmistajia ja että ne tulevat voimaan viimeistään 1. tammikuuta 2000, mihin mennessä sovituttujen vähimmäisnormien ja vaatimusten on koskettava myös vientiä ja markkinointia kolmansissa maissa, tai esittämään lainsäädäntöehdotuksia edellä mainittuun päivämäärään mennessä siinä tapauksessa, että sopimusta ei saada aikaan, ja varmistamaan myös sen, että toksisesta sokkioireyhtymästä annetaan riittävästi terveystietoa sekä tamponien käyttöä harkitseville tytöille että lääkintähenkilökunnalle, joka on vastuussa tämän taudin toteamisesta ja hoidosta;

14. Kiinnittää huomiota siihen, että naiset haluavat synnyttää lapsia yhä vanhemmalla iällä, mikä saattaa aiheuttaa tiettyjä terveysriskejä; kehottaa jäsenvaltioita edellä mainitun vuoksi luomaan mahdollisuudet työ- ja perhe-elämän yhteensovittamiseksi;

15. Kehottaa komissiota varmistamaan, että kaikkien yhteisön alueella asuvien naisten seksuaalisia oikeuksia kunnioitetaan Pekingin naisten maailmankonferenssissa tehtyjen sitoumusten mukaisesti;

Naisiin eri tavalla vaikuttavat taudit

16. Kehottaa komissiota ottamaan terveysohjelmissaan huomioon, että sydän- ja verisuonitaudit, diabetes, HIV, alkoholin käyttö ja tupakointi vaikuttavat naisiin eri tavalla kuin miehiin; kehottaa ottamaan käyttöön sukupuolikohtaiset tiedonannot (varoitukset) muihin kuin raskauteen tai imetykseen liittyvissä opaslehtisissä;

17. Kehottaa komissiota lisäämään nykyisellään vähäisiä mielenterveyttä ja mielisairauksia koskevia tietoja ja tutkimaan sitä, minkä vuoksi naiset kärsivät miehiä enemmän masennuksen kaltaisista kroonisista mielenterveyden häiriöistä, sekä kiinnittämään huomiota naisiin liittyviin erityisongelmiin, kuukautisia edeltävä jännittyneisyys ja synnytyksen jälkeinen masennus mukaan lukien, ja levittämään tietoa masennuksen oireisiin sopivista hoitokeinoista;

18. Kehottaa komissiota ryhtymään toimiin sellaisten joissakin jäsenvaltioissa harjoitettavien käytäntöjen torjumiseksi, joissa sairausvakuutusyhtiöt tai rahastot osaksi kieltäytyvät myöntämästä vakuutuksia henkilöille sukupuoleen liittyvien riskitekijöiden vuoksi, ja varmistamaan sen, että sairausvakuutusyhtiöt eivät peri vakuutusmaksuja sukupuolen mukaan;

19. Kehottaa komissiota ottamaan huomioon terveys- ja turvallisuusnäkökulmat naisvaltaisilla aloilla, esimerkiksi vaatimalla lisätutkimusta pitkäaikaisen näyttöpäätetyöskentelyn vaikutuksista, naisten toistuvista rasitusvammoista ja hoitajien selkävammojen etiologiasta;

20. Kehottaa komissiota esittämään ehdotuksen kosmetiikkatuotteita koskevan direktiivin tarkistamiseksi siten, että hajuvesiin liitetään tuoteseloste, jotta hajuvesiallergioiden edelleen lisääntyminen voidaan estää;

21. Pyytää komissiota tutkimaan naisten terveyteen kohdistuvia ympäristön saastumisen erityisvaikutuksia (endometrioosi);

Naisiin kohdistuva väkivalta

22. Kehottaa komissiota lisäämään terveyden edistämistä koskeviin ohjelmiin kysymyksen naisiin kohdistuvasta väkivallasta, joka on vakava fyysinen ja psyykkinen terveysongelma, joka vahingoittaa myös lasten terveen kehittymisen mahdollisuuksia, sekä edistämään sitä koskevaa tutkimusta ja sisällyttämään terveysnäkökohdat yhteisön rahoittamiin naisiin kohdistuvan väkivallan ehkäisykampanjoihin;

23. Kehottaa jäsenvaltioita säätämään rangaistavaksi naisiin perhepiirissä kohdistuvan väkivallan, raiskaus avioliitossa ja sukupuolielinten silpominen mukaan lukien, sekä perustamaan palveluja, joilla autetaan edellä mainitun väkivallan uhreiksi joutuneita naisia;

Ikääntyvien naisten terveys

24. Kehottaa komissiota tunnustamaan kaikissa terveydenhoitoon liittyvissä toimissa, että naisten osuus ikääntyvästä väestöstä kasvaa koko ajan ja että naiset tarvitsevat enemmän terveydenhoitoa kuin miehet, minkä on näyttävä myös terveyspolitiikassa, terveyspalveluissa sekä hoidon organisoinnissa;

25. Korostaa tautien ehkäisyn ja terveellisempien elämäntapojen (liikunta, terveellinen ravinto jne.) edistämisen tarvetta; kehottaa komissiota keskittymään ylipainon, luukadon, diabeteksen, sydäntautien ja syövän tarkastuksiin ja ehkäisemiseen kansallisten kampanjoiden avulla;

26. On erityisesti huolestunut siitä, että Alzheimerin tautia sairastavien tai vastaavista oireista kärsivien henkilöiden, erityisesti naisten, sillä heidän elinajanodotteensa on miehiä korkeampi, tarpeisiin ei ole kiinnitetty asianmukaista huomiota, sillä oireet rajoittavat kykyä nauttia inhimillisesti arvokkaasta vanhuudesta; kehottaa perustamaan pienimuotoisia yksikköjä kaikkialle yhteisöön;

27. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, Euroopan työmarkkinaosapuolille, Limerickin yliopistolle sekä Maailman terveysjärjestölle.